Ridder Blåskjegg
Store norske leksikon,Språk og litteratur,Litteratur i verden,Europa,Frankrikes litteratur,Frankrikes litteratur på 1600-tallet
Ridder Blåskjegg er hovedpersonen i et av Charles Perraults eventyr. Blåskjegg er borgherre og har et stort, blått skjegg. Før han reiser bort, gir han sin unge kone nøklene til alle rommene i borgen med ordre om – under trussel om dødsstraff – ikke å låse seg inn i ett spesielt rom. Mens mannen er borte, blir fristelsen for stor – konen åpner døren og finner likene av Blåskjeggs seks tidligere hustruer der inne. Skrekkslagen slipper hun nøkkelen og er siden ikke i stand til å få vasket blodflekkene av den. Blåskjegg får se den da han kommer hjem, skjønner straks hva som har hendt og vil drepe henne også; men hennes brødre redder henne i siste øyeblikk og tar livet av Blåskjegg.
Historien går igjen i eventyr og diktning fra mange land og har i nyere tid vært gjendiktet som drama (av Johann Ludwig Tieck og andre), som opera og operette (av Grétry, Offenbach, Reznicek og Bartók) og som film. Hos brødrene Grimm har en variant av eventyret tittelen Røverbrudgommen (Der Räuberbräutigam). Eventyret om de to søstrene som kommer i uhyrets vold og blir drept, men reddet av den tredje søsteren, er et av de mest utbredte i norsk folketradisjon. Asbjørnsen og Moes Norske Folkeeventyr inneholder to ulike utforminger: Kjæresten i skogen og Høna tripper i berget. Les mer i Store norske leksikon eventyr Charles Perrault Ekstern lenke Les teksten i Birgit Tønnessons oversettelse på nb.no